L'Ajuntament de Sagunt insta el Ministeri de Transports i a Renfe-ADIF a millorar les connexions ferroviàries de Sagunt
27 de febrer 2023

![](/media/1h3pgi1q/c_pepegil.jpg?width=850&height=566.9886363636364)

El Ple de la Corporació Municipal reunit en sessió ordinària de febrer, ha aprovat per unanimitat instar el Ministeri de Transports, Mobilitat i Agenda Urbana i a Renfe-ADIF a millorar les connexions ferroviàries de Sagunt.

Esta moció va ser presentada pel Grup Compromís, i va ser defensada pel seu portaveu Pepe Gil. A més, es van afegir dues esmenes presentades pel Grup Iniciativa Portenya.

Entre els arguments que recull el text de la moció s'explica que «**a la ciutat de Sagunt, el servei de connexió amb ferrocarril amb altres poblacions del País Valencià i de l'Estat Espanyol, deixa molt que desitjar. En funció de la població del nostre municipi i de les perspectives de creixement de la mateixa, trobem que fa falta corregir una situació que s'ha tornat insostenible. Que una població com Sagunt no tinga una connexió ferroviària directa amb altres ciutats del territori espanyol trobem que és una situació injusta que perjudica les possibilitats de creixement de la ciutat i els drets fonamentals del seu veïnat, com són el dret a la lliure mobilitat**».

Així mateix, la moció indica que a més del greuge comparatiu per al veïnat, la mala connexió ferroviària limita també les possibilitats turístiques del municipi a l'hora d'atraure visitants. «**Les males connexions ferroviàries ens estan fent perdre diners com a ciutadans de Sagunt i com a ciutat amb un potencial turístic per explotar**», finalitza el text.

Per això, el Ple ha aprovat, en primer lloc, reclamar al Ministeri de Transports, Mobilitat i Agenda Urbana i a Renfe-ADIF, que tots els trens de rodalia, mitja o llarga distància que passen per Sagunt paren a la ciutat i permeten l'entrada i baixada de viatgers per a anar al destí que hi pertoque en cada cas. En segon lloc, instar a la Generalitat Valenciana a iniciar ja les inversions necessàries per a construir la línia de metrotram entre el Port de Sagunt, Sagunt i València que es va preveure per a l'any 2021 amb una inversió de 400 milions d'euros i dels quals hui dia no sabem res, o aquella que en el Pla Metropolità es decidisca.

En tercer lloc, donar trasllat del contingut de la moció a Renfe-ADIF, al Ministeri i a la Generalitat. I finalment, en quart lloc, instar la Conselleria de Política Territorial, Obres Públiques i Mobilitat a la revisió del Pla de Mobilitat Metropolitana de València (PMOME) i del Pla d'Acció Territorial de València (PATEVAL), tenint en compte no sols els problemes actuals en la xarxa d'autobusos, sinó sobretot l'impacte poblacional que suposarà l'arribada de la Gigafactoría de Volkswagen al nostre municipi. D'una banda, estudiar la prolongació de la línia 3 de Metrovalencia des de Rafelbunyol fins al Port de Sagunt, amb parades en Parc Sagunt i Sagunt. I d'altra banda incloure la prolongació de la línia de ferrocarril i el seu tren de Rodalia fins al Port de Sagunt, tant en els plans esmentats com en el Pla de Rodalia de la Generalitat Valenciana, en línia amb altres mocions i estudis ja realitzats.  

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-insta-el-ministeri-de-transports-i-a-renfe-adif-a-millorar-les-connexions-ferroviaries-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-insta-el-ministeri-de-transports-i-a-renfe-adif-a-millorar-les-connexions-ferroviaries-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-insta-el-ministeri-de-transports-i-a-renfe-adif-a-millorar-les-connexions-ferroviaries-de-sagunt/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-insta-el-ministeri-de-transports-i-a-renfe-adif-a-millorar-les-connexions-ferroviaries-de-sagunt/)